《南溪老树行》
明代·李攀龙

老树横溪十亩阴，下有跳浪三百顷。酒罢扪萝坐其上，白眼青天何不逞。

牛斗之间见浮槎，苍茫宇宙成漂梗。念我平生湖海客，衣裳泠泠风驭冷。

文章八代俱望洋，心事几人同哀郢。醉里谁堪此陆沉，侠来气与千涛猛。

洛浦明珠旧寂寥，渥洼神骏空驰骋。翻然大叫观者摧，那知世路沧洲永。

投足还探河伯宫，俯身欲拾中流影。骊龙蜿蜒垂雾雨，虹霓缭綟含光景。

须臾力疲神亦眩，乾坤低昂发深省。最奇披发泅吕梁，愿言洗耳临箕颍。

初看长驾出鼋鼍，岂云吾道终蛙黾。王郎驱石到渤澥，徐子招招回舴艋。

此时共济失狂澜，却悲胥溺情难整。泥涂岂可困豪俊，男儿相逢誇项领。

遂忆鸣鞭昨夜归，湘娥汉女犹延颈。群灵至今未敢散，寒江飒飒开尘境。

作者简介：李攀龙（1514—1570）字于鳞，号沧溟，汉族，历城（今山东济南）人。明代著名文学家。继“前七子”之后，与谢榛、王世贞等倡导文学复古运动，为“后七子”的领袖人物，被尊为“宗工巨匠”。主盟文坛20余年，其影响及于清初。